Document ID: 31998D0610

Komisjoni otsus,
22. oktoober 1998,
millega moodustatakse ekspertrühmad komisjoni abistamiseks teadusuuringute ja tehnika arengu valdkonna põhimeetmete sisu ja orientatsiooni küsimustes
(teatavaks tehtud numbri K(1998) 3120 all)
(EMPs kohaldatav tekst)
(98/610/EÜ, Euratom)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Aatomienergiaühenduse asutamislepingut
ning arvestades, et:
suurema läbipaistvuse saavutamiseks ühenduse teadusuuringute ja tehnika arengu alases poliitikas ning enda strateegilise rolli suurendamiseks soovib komisjon oma poliitikaloomesse kaasata kõik teadustöötajad (sealhulgas kasutajad);
seetõttu tuleks moodustada ekspertrühmad komisjoni nõustamiseks Euroopa Ühenduse teadusuuringute, tehnika arengu ja tutvustamise viienda raamprogrammi [1] ning Euroopa Aatomienergiaühenduse teadus- ja koolitustegevuse viienda raamprogrammi [2] (edaspidi "eriprogrammid") kohta käivate nõukogu otsustega reguleeritud põhimeetmete sisu ja orientatsiooni suhtes; need põhimeetmed tuleb käesoleva otsuse alusel vastavalt vajadusele rühmitada käsitletavate teemade laadiga seotud põhjustel;
sellega seoses on ekspertrühmade ülesandeks aidata määratleda üldstrateegia põhimeetmete või põhimeetmete rühmade teostamiseks ning esitada asjakohaseid järeldusi täielikult läbipaistval viisil;
selle töö laadi silmas pidades peaksid nende rühmade liikmeteks olema väljapaistvad isikud, kes valitakse suure hulga taotlejate hulgast ning kes on selleks tööks sobiva kvalifikatsiooniga;
lisaks peaksid nende ekspertrühmade koosseisus olema esindatud kõik, kes on teadusuuringutega seotud; jõupingutusi tuleks teha naiste ja meeste tasakaalustatud osalemise tagamiseks;
need ekspertrühmad tuleks moodustada ja määratleda nende ülesanded,
ON VASTU VÕTNUD JÄRGMISE OTSUSE:
Artikkel 1
Käesolevaga on moodustatud järgmised ekspertrühmad komisjoni nõustamiseks eriprogrammide põhimeetmete või põhimeetmete rühmade sisu ja orientatsiooni suhtes:
- tervishoiu, toidu ja keskkonnategurite rühm,
- nakkushaiguste tõrje rühm,
- rakutehase rühm,
- rahvastiku vananemise rühm,
- jätkusuutliku põllumajanduse, kalanduse ja metsanduse rühm, sh maapiirkondade integreeritud areng,
- infoühiskonna rühm,
- uuenduslike toodete, protsesside ja organisatsioonide rühm,
- jätkusuutliku mobiilsuse ja intermodaalsuse rühm,
- aeronautika uute suundade rühm,
- maismaatranspordi ja merendustehnoloogiate nõuandev rühm,
- vee jätkusuutliku majandamise ja kvaliteedi ning merekeskkonna ökosüsteemide jätkusuutliku majandamise rühm,
- globaalsete muutuste, kliima ja bioloogilise mitmekesisuse rühm,
- tulevikulinna ja kultuuripärandi rühm,
- puhtamate energiasüsteemide ning ökonoomse ja efektiivse energia rühm,
- sotsiaalmajandusliku teadmusbaasi täiustamise rühm,
- juhitava termotuumasünteesi rühm,
- tuumalõhustumise rühm.
Artikkel 2
Iga ekspertrühma ülesanne on:
- teha ettepanekuid suuniste kohta töökavade määratlemiseks (sealhulgas pakkumiskutsete kavandamine, kriteeriumid kaudsete TTA-meetmete hindamiseks ja võimaluse korral koguseliste või kontrollitavate teaduslike ja tehnilis-majanduslike eesmärkide seadmine põhimeetmete või põhimeetmete rühmade eesmärkide saavutamiseks),
- esitada kommentaare teostatava töö strateegilisuse ja kasutamise ning tulemuste analüüsi kohta, pidades silmas töökavade võimalikku ümberkorraldamist.
Artikkel 3
1. Kõik ekspertrühmad moodustab komisjon, et tagada rühmade tasakaalustatud koosseis, võttes arvesse nende liikmete geograafilist päritolu ja valdkonda (tööstus ja teenindus, teadusuuringud ja innovatsioon, kasutajad, regulatiivametivõimud ja sotsiaal-majanduslikud ringkonnad). Komisjon püüab ühtlasi tagada, niivõrd kui võimalik, naiste ja meeste tasakaalustatud osalemise.
2. Ekspertrühmade liikmete valimise kord on esitatud lisas koos nende eriprogrammide, põhimeetmete ja põhimeetmete rühmadega, millega kõnesolevad ekspertrühmad on seotud.
Artikkel 4
1. Ekspertrühmade liikmed määrab komisjon nimeliselt kaheks aastaks. Neid võib vaid ühe korra kuni kaheks aastaks ametisse tagasi nimetada.
Rühmade liikmed jäävad ametisse kuni asendamise või kuni mandaadi uuendamiseni.
Kui rühma liige enam ei ole võimeline andma tõhusat panust rühma töösse, kui temast saab programmikomitee liige või ta astub tagasi, määrab komisjon asendusliikme mandaadi kehtivusaja lõpuni vastavalt lisas esitatud korrale.
2. Ekspertrühmade liikmete nimed avaldatakse Euroopa Ühenduste Teatajas.
3. Ekspertrühmade liikmetele hüvitatakse nende reisi- ja elamiskulud kooskõlas komisjoni kehtivate sätetega.
4. Komisjon määrab igale ekspertrühmale esimehe ja aseesimehe kõnesoleva rühma liikmete hulgast. Aseesimehel ei tohi olla esimehega sama geograafiline päritolu ja ta ei tohi esindada sama valdkonda.
Brüssel, 22. oktoober 1998

Labels: 7
9
15